**Ministru kabineta noteikumu projekta „Grozījumi Ministru kabineta 2017.gada 14.novembra noteikumos Nr.676 “Noteikumi par neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2017.gada 14.novembra noteikumos Nr.676 “Noteikumi par neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai”” (turpmāk – projekts) paredz:1) paaugstināt maksimālo gada neapliekamo minimumu no 2020.gada līdz 3600 *euro*; 2) paaugstināt līdz 6000 *euro* augstāko robežu, līdz kurai piemēro maksimālo gada neapliekamo minimumu;3) precizēt no 2020.gada neapliekamā minimuma aprēķina formulās piemērojamo koeficientu;4) papildināt Valsts ieņēmumu dienesta prognozētā mēneša neapliekamā minimuma aprēķina formulu ar paredzamo ienākumu pieauguma koeficientu, lai iedzīvotāju ienākuma nodokļa maksātājiem, pieaugot  ienākumiem, nerastos iedzīvotāju ienākuma nodokļa piemaksas.Projekts stājas spēkā vispārējā kārtībā, noteikumu 1.1., 1.2. un 1.3. apakšpunkts stājas spēkā 2020.gada 1.janvārī, noteikumu 1.5. un 1.11. apakšpunkts ir piemērojams ar 2020.gada 1.janvāri un noteikumu 1.9. un 1.10. apakšpunkts ir piemērojams, sākot ar 2019.taksācijas gadu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2019.gada 13.septembra sēdes protokola Nr.41 1.§ “Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2020.gadam un ietvaram 2020.–2022.gadam”” 18.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Grozījumi Ministru kabineta 2017.gada 14.novembra noteikumu Nr.676 “Noteikumi par neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai” (turpmāk - Ministru kabineta noteikumi Nr.676) 3.punktā.* Šobrīd Ministru kabineta noteikumi Nr.676 nosaka, ka no 2020.gada maksimālais gada neapliekamais minimums ir 3000 *euro* (250 *euro* mēnesī), ko piemēro taksācijas gada ar iedzīvotāju ienākuma nodokli apliekamajam ienākumam līdz 5280 *euro* (440 *euro* mēnesī).Ņemot vērā, ka iedzīvotāju ienākuma nodokļa ieņēmumi 2019.gadā tiek iekasēti labāk nekā plānots un lai budžeta iespēju robežās mazinātu nevienlīdzību un radītu mazāku nodokļa slogu personām ar zemiem ienākumiem, projekts paredz paaugstināt maksimālo gada neapliekamo minimumu no 2020.gada līdz 3600 *euro* gadā (300 *euro* mēnesī) un paaugstināt līdz 6000 *euro* gadā (500 *euro* mēnesī) augstāko robežu, līdz kurai piemēro maksimālo gada neapliekamo minimumu. Tādējādi no 2020.gada maksimālais diferencētais neapliekamais minimums 300 *euro* mēnesī tiks piemērots iedzīvotāju ienākuma nodokļa maksātāja (turpmāk – nodokļa maksātājs) ienākumiem līdz 500 *euro* mēnesī.Ņemot vērā, ka projekts paredz no 2020.gada paaugstināt maksimālo gada neapliekamo minimumu, nepieciešams precizēt Ministru kabineta noteikumu Nr.676 3.4.3.apakšpunktā noteikto koeficientu no 2020.gada uz 0,42857.*Grozījumi Ministru kabineta noteikumi Nr.676 4.2.apakšpunktā.*Ministru kabineta noteikumu Nr.676 4.punktā ir noteikta gada diferencētā neapliekamā minimuma piemērošanas pamatnorma, kas tiek piemērota, nosakot nodokļa maksātāja gada diferencētā neapliekamā minimuma apmēru. Savukārt Ministru kabineta noteikumu Nr.676 16.punkts tiek piemērots, ja nodokļa maksātājam tiek aprēķināts diferencētais neapliekamais minimums par nepilnu gadu. Nodokļa maksātājam tajā taksācijas gada periodā, kurā tas ir bijis mikrouzņēmumu nodokļa maksātāja darbinieks, saņem pensijas ienākumu vai ir citas personas apgādībā, gada diferencēto neapliekamo minimumu nepiemēro. Līdz ar to šādam nodokļa maksātājam diferencētais neapliekamais minimums par pilnu gadu nevar tikt piemērots. Tādējādi projekts paredz redakcionāli precizēt Ministru kabineta noteikumu Nr.676 4.2.apakšpunktu. *Grozījumi Ministru kabineta noteikumu Nr.676 11.punktā un pielikuma 3.piemērā.*Saistībā ar veiktajām izmaiņām likumā “Par iedzīvotāju ienākuma nodokli”, ar 2018.gada 1.janvāri minimālais mēneša neapliekamais minimums tika aizstāts ar Valsts ieņēmumu dienesta (turpmāk – VID) prognozēto mēneša neapliekamo minimumu. VID prognozēto mēneša neapliekamo minimumu piemēro katru mēnesi ienākuma gūšanas vietā, kur iesniegta nodokļa maksātāja algas nodokļa grāmatiņa, ar iedzīvotāju ienākuma nodokli apliekamajam ienākumam, kuram tiek piemērota likuma “Par iedzīvotāju ienākuma nodokli” 15. panta otrajā vai trešajā daļā noteiktā likme.Savukārt, gada diferencētais neapliekamais minimums tiek aprēķināts saskaņā ar Ministru kabineta noteiktu formulu un piemērots rezumējošā kārtībā, nodokļa maksātājam iesniedzot taksācijas gada ienākumu deklarāciju.VID prognozētais mēneša neapliekamais minimums tiek noteikts nodokļa maksātājam divas reizes gadā – taksācijas gada periodam no 1.janvāra līdz 31. jūlijam un taksācijas periodam no 1. augusta līdz 31. decembrim.Saskaņā ar likuma “Par iedzīvotāju ienākuma nodokli” 12. panta 1.4 daļu, aprēķinot VID prognozēto mēneša neapliekamo minimumu taksācijas gada periodam no 1.janvāra līdz 31. jūlijam, tiek ņemts vērā nodokļa maksātāja ar iedzīvotāju ienākuma nodokli apliekamais ienākums, kas gūts no pirms pirmstaksācijas gada 1. oktobra līdz pirmstaksācijas gada 30. septembrim (izņemot ienākumus no kapitāla pieauguma).Savukārt, aprēķinot VID prognozēto mēneša neapliekamo minimumu taksācijas gada periodam no 1.augusta līdz 31. decembrim, tiek ņemts vērā nodokļa maksātāja ar iedzīvotāju ienākuma nodokli apliekamais ienākums, kas gūts no pirmstaksācijas gada 1. decembra līdz taksācijas gada 31. maijam (izņemot pirmstaksācijas gada decembrī gūtos ienākumus no kapitāla pieauguma). Tādējādi VID prognozētā mēneša neapliekamā minimuma aprēķinā netiek ņemti vērā nodokļa maksātāja aktuālie ar iedzīvotāju ienākuma nodokli apliekamie ienākumi.Līdz ar to ir iespējamas situācijas, ka nodokļa maksātājam taksācijas gadā, pieaugot ar iedzīvotāju ienākuma nodokli apliekamo ienākumu apmēram, ir piemērots lielāks VID prognozētais mēneša neapliekamais minimums nekā nodokļa maksātājam faktiski būtu piemērojams. Rezultātā nodokļa maksātājam rodas iedzīvotāju ienākuma nodokļa piemaksa, kā arī pienākums iesniegt VID taksācijas gada ienākumu deklarāciju un nomaksāt iedzīvotāju ienākuma nodokli.Pēdējos gados palielinājušās vidējās bruto darba algas (2018.gadā pieaugums vidēji ir 9%), un arī turpmāk ekonomikas izaugsmes ciklā ir sagaidāms darba algu un kopējo iedzīvotāju ienākumu pieaugums. Šobrīd VID prognozētā mēneša neapliekamā minimuma aprēķina modelis nevar nodrošināt precīzu neapliekamā minimuma prognozēšanu par fiziskās personas gūstamo ienākumu nākamajā gadā. Kā viens no elementiem, kas varētu pietuvināt VID prognozētā mēneša neapliekamā minimuma summas un gada diferencētā neapliekamā minimuma apmērus, ir VID prognozētā mēneša neapliekamā minimuma aprēķina formulā izmantot iespējamo algu pieauguma koeficientu. Šāds modelis nesamazinātu personas neapliekamā minimuma apmēru, bet novērstu neapmierinātības risku ar nodokļu politiku personām, kuras līdz šim nesniedza iedzīvotāju ienākuma nodokļa deklarācijas, kā arī radītu lielāku pārliecību, ka no darba algas nodokļi ir samaksāti (ar iespēju personām trīs gadu laikā atgūt pārmaksāto nodokli, ja tomēr personai rodas nodokļa pārmaksa). Ņemot vērā, ka VID prognozētā mēneša neapliekamā minimuma aprēķināšanas formulā būtu jāiekļauj koeficients, kas palielinātu nodokļa maksātāja ar iedzīvotāju ienākuma nodokli apliekamo ienākumu, projekts paredz papildināt VID prognozētā mēneša neapliekamā minimuma aprēķina formulu ar paredzamo ienākumu pieauguma koeficientu – 1,09, kas tiek noteikts atbilstoši minētajam vidējās bruto darba algas pieaugumam 2018.gadā. Minētā ienākumu pieauguma koeficienta ieviešanas mērķis – aprēķināt VID prognozēto mēneša neapliekamo minimumu iespējami tuvu nodokļa maksātāja faktiskajiem taksācijas gada ienākumiem un tādējādi samazināt iespēju, ka nodokļa maksātājam veidojas iedzīvotāju ienākuma nodokļa piemaksa vai pārmaksa, pienākums iesniegt gada ienākumu deklarāciju un nomaksāt iedzīvotāju ienākuma nodokli, kas rada administratīvo slogu gan nodokļa maksātājam, gan nodokļu administrācijai. Minētais ienākumu pieauguma koeficients tiks piemērots, aprēķinot VID prognozēto mēneša neapliekamo minimumu, ko piemēro taksācijas gada laikā, bet nodokļa maksātājam rezumējošā kārtībā, iesniedzot taksācijas gada ienākumu deklarāciju, tiks aprēķināts taksācijas gada diferencētais neapliekamais minimums atbilstoši nodokļa maksātāja faktiskajiem taksācijas gada ienākumiem. Piedāvātais modelis ar koeficientu neierobežo personas tiesības uz neapliekamā minimuma piemērošanu, jo iedzīvotāju ienākuma nodokli visiem nodokļa maksātajiem VID pārrēķina gada griezumā (piemērojot atvieglojumus, attaisnotos izdevumus un neizmantoto nepaliekamo minimumu u.c.), rezultātā pati persona nodokli maksā rezumējošā kartībā – veicot nodokļa piemaksu vai saņemot atmaksu, bet gada laikā darba devējs tikai veic maksājumus par noteiktu ienākuma daļu (minētā ienākumu daļa ir tikai viena no ienākumu pozīcijām, kas tiek ņemta diferencētā neapliekamā minimuma aprēķinā). Tādējādi ar minēto regulējumu netiek ietekmēts nodokļa maksātāja taksācijas gada diferencētā neapliekamā minimuma apmērs, uz kuru nodokļa maksātājam ir tiesības. Ņemot vērā, ka VID prognozēto mēneša neapliekamo minimumu aprēķina VID un to, ka VID ienākuma izmaksātājam, pie kura ir iesniegta nodokļa maksātāja algas nodokļa grāmatiņa, nodrošina ierakstu par nodokļa maksātājam piemērojamo VID prognozēto mēneša neapliekamā minimuma apmēru, saistībā ar ienākumu pieauguma koeficienta ieviešanu algu grāmatvežiem netiks radīts papildu administratīvais slogs, jo VID nodokļa maksātājam piemērojamo VID prognozēto mēneša neapliekamo minimumu būs aprēķinājis, ņemot vērā ienākumu pieauguma koeficientu 1,09.Attiecīgi projekts paredz precizēt Ministru kabineta noteikumu Nr.676 pielikumā iekļauto VID prognozētā mēneša neapliekamā minimuma aprēķina piemēru. *Grozījumi Ministru kabineta noteikumu Nr.676 12.1. apakšpunktā.*Ministru kabineta noteikumu Nr.676 10.punktā noteikts, ka prognozētā mēneša neapliekamā minimuma aprēķinā tiek ņemta vērā informācija par tiem periodiem, kuros fiziskā persona ir bijusi nodarbināta mikrouzņēmumā, bijusi citas personas apgādībā vai fiziskai personai piešķirta pensija. Informācija par ienākumiem pirms rezidenta statusa iegūšanas netiek izmantota.Tādējādi Ministru kabineta noteikumu Nr.676 12.punktā, kurā noteikta kārtība, kādā nosaka prognozēto mēneša neapliekamo minimumu periodam no 1.augusta līdz 31.decembrim, būtu jāietver nosacījums, ka, aprēķinot prognozētā mēneša neapliekamā minimuma kopējo gada apmēru no nodokļa maksātāja ienākumiem par periodu no pirmstaksācijas gada 1. decembra līdz taksācijas gada 31. maijam, ņem vērā periodu, par kuru gan prognozētais mēneša neapliekamais minimumus, gan diferencētais neapliekamais minimums nav piemērojams, t.i., izslēdz periodu, kuros fiziskā persona ir bijusi nodarbināta mikrouzņēmumā, bijusi citas personas apgādībā vai fiziskai personai piešķirta pensija.Līdz ar to, projekts paredz aizstāt 12.1. apakšpunktā skaitli “12” ar vārdiem “mēnešu skaitu, par kuru piemēro diferencēto neapliekamo minimumu. *Grozījumi Ministru kabineta noteikumu Nr.676 16.1. apakšpunktā un pielikuma 6.piemērā, kā arī jauns 7.piemērs.*Ministru kabineta noteikumu Nr.676 3.3.apakšpunktā ir noteikts gada apliekamā ienākuma apmērs, virs kura nepiemēro gada diferencēto neapliekamo minimumu. Savukārt Ministru kabineta noteikumu Nr.676 16.punktā ir noteikts, kā nosaka nodokļa maksātāja kopējos ienākumus, aprēķinot diferencēto neapliekamo minimumu par nepilnu gadu.Ministru kabineta noteikumu Nr.676 16.1.apakšpunkts nosaka, ka ienākumus, par kuriem maksā algas nodokli, ņem vērā par to taksācijas gada periodu, par kuru aprēķina diferencēto neapliekamo minimumu.Nodokļa maksātājam tajā taksācijas gada periodā, kurā tas ir bijis mikrouzņēmumu nodokļa maksātāja darbinieks, nepiemēro diferencēto neapliekamo minimumu. Ir gadījumi, ka nodokļa maksātājam tajā taksācijas gada periodā, kurā nodokļa maksātājs ir nodarbināts gan mikrouzņēmumā, gan uzņēmumā, kas algas nodokli maksā vispārējā kārtībā, ar iedzīvotāju ienākuma nodokli apliekamais ienākums pārsniedz gada apliekamā ienākuma apmēru, virs kura nepiemēro gada diferencēto neapliekamo minimumu. Savukārt ar iedzīvotāju ienākuma nodokli apliekamā ienākuma apmērs periodā, par kuru aprēķina diferencēto neapliekamo minimumu, ir mazāks par gada apliekamā ienākuma apmēru, virs kura nepiemēro gada diferencēto neapliekamo minimumu. Attiecīgi var izveidoties situācija, ka nodokļa maksātājam, kura kopējie gada ienākumi, kas ir apliekami ar iedzīvotāju ienākuma nodokli vispārējā kārtībā, pārsniedz to gada apliekamā ienākuma apmēru, virs kura nepiemēro gada diferencēto neapliekamo minimumu, bet piemērojot Ministru kabineta noteikumu Nr.676 16.punktā noteikto kārtību, nodokļa maksātājam tiek aprēķināts gada diferencētais neapliekamais minimums. Lai novērstu minēto situāciju, būtu jāparedz, ka, aprēķinot diferencēto neapliekamo minimumu par nepilnu taksācijas gadu, ienākumus, par kuriem maksā algas nodokli, ņem vērā arī par to periodu, kurā nodokļa maksātājs ir bijis mikrouzņēmumu nodokļa maksātāja darbinieks. Saskaņā ar likuma “Par iedzīvotāju ienākuma nodokli” 12. panta piektajā daļā noteikto, personām, kurām piešķirta pensija, tiek piemērots pensionāra neapliekamais minimums (nevis gada diferencētais neapliekamais minimums).Tādējādi projekts paredz precizēt Ministru kabineta noteikumu Nr.676 16.1. apakšpunktu, nosakot, ka, aprēķinot diferencēto neapliekamo minimumu par nepilnu taksācijas gadu, ienākumus, par kuriem maksā algas nodokli, ņem vērā par to taksācijas gada periodu, par kuru nodokļa maksātājam nav tiesības piemērot likuma “Par iedzīvotāju ienākuma nodokli” [12.](https://likumi.lv/ta/id/295500#p12) panta piektajā daļā noteikto neapliekamo minimumu.Ņemot vērā, ka diferencētais neapliekamais minimums par nepilnu gadu tiek piemērots reizi gadā, rezumējošā kārtībā, iesniedzot gada ienākumu deklarāciju, grozījumi Ministru kabineta noteikumu Nr.676 16. apakšpunktā ir piemērojami, sākot ar 2019. taksācijas gadu, lai nodokļa maksātājiem jau 2020.gadā, iesniedzot gada ienākumu deklarāciju par 2019. taksācijas gadu, tiktu piemērots korekts diferencētais neapliekamais minimums. Minētie grozījumi neietekmēs nodokļa maksātāju administratīvo slogu, jo diferencētā neapliekamā minimuma aprēķinu nepilnam gadam veic Valsts ieņēmumu dienests.Ņemot vērā minēto, vienlaicīgi projektā tiek precizēts Ministru kabineta noteikumu Nr.676 pielikuma 6.piemērs, kā arī tiek papildināts ar jaunu - 7.piemēru. *Grozījumi Ministru kabineta noteikumu Nr.676 13.punktā un 16.punktā.*Likuma “Par iedzīvotāju ienākuma nodokli” 12. panta 1.4 daļas 2. punkts nosaka, ka VID prognozētais mēneša neapliekamais minimums nedrīkst pārsniegt vienu divpadsmito daļu no Ministru kabineta noteikumos noteiktā maksimālā gada neapliekamā minimuma. Lai tehniski nodrošinātu likumā “Par iedzīvotāju ienākuma nodokli” noteikto, kā arī nodokļa maksātājam netiktu piemērots lielāks neapliekamais minimums nekā nodokļa maksātājam faktiski būtu piemērojams, projekts paredz papildināt Ministru kabineta noteikumu Nr.676 13.punktu ar 13.3. apakšpunktu un 16.punktu ar 16.4. apakšpunktu. Veikts arī tehniska rakstura precizējums Ministru kabineta noteikumu Nr.676 12.2.apakšpunktā. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas – nodokļa maksātāji, kuriem piemēro VID prognozēto mēneša neapliekamo minimumu un gada diferencēto neapliekamo minimumu. |
| 2. | Tiesiskā regulējuma ietekme uz tautsaimniecību un administratīvo slogu | Nodokļa maksātājiem, kuriem veidojas iedzīvotāju ienākuma nodokļa piemaksa, jau šobrīd ir jāsniedz gada ienākumu deklarācijas, bet projekta ieviešana novērsīs nodokļa maksātājiem, kuriem taksācijas gada laikā palielinās ar iedzīvotāju ienākuma nodokli apliekamais ienākums, nepieciešamību veikt iedzīvotāju ienākuma nodokļa piemaksu rezumējošā kārtībā. Iespējams, ka pieaugs tādu nodokļa maksātāju skaits, kuri varēs saņemt nodokļa atmaksu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | -32 000 000 | 0 | -32 000 000 | -32 000 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi, t.sk. | 0 | 0 | 0 | -4 000 000 | 0 | -4 000 000 | -4 000 000 |
| Iedzīvotāju ienākuma nodoklis | 0 | 0 | 0 | -7 000 000 | 0 | -7 000 000 | -7 000 000 |
| Pievienotās vērtības nodoklis | 0 | 0 | 0 | +3 000 000 | 0 | +3 000 000 | +3 000 000 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | -28 000 000 | 0 | -28 000 000 | -28 000 000 |
| Iedzīvotāju ienākuma nodoklis | 0 | 0 | 0 | -28 000 000 | 0 | -28 000 000 | -28 000 000 |
| 2. Budžeta izdevumi | 0 | 9 302 | 0 | 0 | 0 | 0 | 0 |
| 2.1. valsts pamatbudžets | 0 | 9 302 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -9 302 | 0 | -32 000 000 | 0 | -32 000 000 | -32 000 000 |
| 3.1. valsts pamatbudžets | 0 | -9 302 | 0 | -4 000 000 | 0 | -4 000 000 | -4 000 000 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | -28 000 000 | 0 | -28 000 000 | -28 000 000 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 9 302 | X  | 0 | X | 0 | 0 |
| 5. Precizēta finansiālā ietekme | X | 0 | X | -32 000 000 | X | -32 000 000 | -32 000 000 |
| 5.1. valsts pamatbudžets | 0 | -4 000 000 | -4 000 000 | -4 000 000 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | -28 000 000 | -28 000 000 | -28 000 000 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai budžeta iespēju robežās mazinātu nevienlīdzību un radītu mazāku nodokļa slogu personām ar zemiem ienākumiem, no 2020.gada paaugstinās maksimālo gada diferencēto neapliekamo minimumu līdz 3 600 *euro* gadā (300 *euro* mēnesī) un paaugstinās līdz 6 000 *euro* gadā (500 *euro* mēnesī) augstāko robežu, līdz kurai piemēro maksimālo gada diferencēto neapliekamo minimumu. Tādējādi 2020.gadā un turpmāk maksimālais diferencētais neapliekamais minimums 300 *euro* mēnesī tiks piemērots ienākumiem līdz 500 *euro* mēnesī. Minētās izmaiņas 2020.gadā ietekmēs līdz 52% nodarbināto, bet lielākie ieguvumi prognozēti nodarbinātajiem līdz darba algai 600 *euro* mēnesī. Jāatzīmē, ka pēc CSP datiem 2018.gadā līdz 1 000 *euro* mēnesī saņēma 59% nodarbināto no kopējā darba ņēmēju skaita.Diferencētā neapliekamā minimuma palielināšanas ietekme uz nodarbinātā, bez apgādībā esošam personām, neto darba algu, EUR

|  |  |
| --- | --- |
|  | **DNM 0-300** |
| **Bruto alga** | **Esošā situācija (ES) 2020. gadā neto alga** | **Jaunais scenārijs (JS)Neto alga** | **Ieguvums (JS-ES)** |
| 400 | 335 | 345 | **+10** |
| 430 | 356 | 366 | **+10** |
| 500 | 402 | 416 | **+14** |
| 600 | 467 | 479 | **+12** |
| 800 | 596 | 604 | **+8** |
| 1 000 | 725 | 729 | **+4** |
| 1 100 | 790 | 792 | **+2** |

Fiskālā ietekme uz iedzīvotāju ienākuma nodokļa ieņēmumiem no maksimālā gada diferencētā neapliekamā minimuma un gada apliekamā ienākuma apmēra, līdz kuram piemēro maksimālo gada neapliekamo minimumu, paaugstināšanas 2020., 2021. un 2022.gadā būtu **-35 milj. *euro*** (t.sk., valsts pamatbudžetā -7 milj. *euro* un pašvaldību budžetā -28 milj. *euro*).Iepriekš minēto izmaiņu fiskālās ietekmes novērtējumam izmantoti dati par nodarbināto gada ienākumu un izmantoto gada atvieglojumu apmēru, kas iegūti no paziņojumiem par fiziskajām personām izmaksātajām summām 2018. un 2019.gadā. No iegūtajiem datiem nodarbinātās personas (neiekļaujot mikrouzņēmumos strādājošos) atbilstoši ienākumiem tika sadalītas pa algu intervāliem. Piemērojot nodarbinātības pieaugumu par 0,1% un darba samaksas pieaugumu vidēji par 6,0%, tika izveidota 2020. gada iedzīvotāju ienākuma nodokļa bāze, no kuras tika aprēķināta fiskālā ietekme. Ņemot vērā, ka vairumam nodarbināto personu palielināsies neto ienākumi, kurus varēs papildus tērēt patēriņa precēm, tiek prognozēts, ka iepriekš minētās izmaiņas radīs atgriezenisko efektu. Pieņemot, ka 40% no iegūtās summas nodarbinātās personas tērētu patēriņa precēm, kas apliekamas ar pievienotās vērtības nodokli, un piemērojot vidējo svērto pievienotās vērtības nodokļa likmi 17%, fiskālā ietekme uz pievienotās vērtības nodokļa ieņēmumiem 2020., 2021. un 2022.gadā būtu **+3 milj. *euro***.Nepieciešamo izmaiņu iestrādei Valsts ieņēmumu dienesta Nodokļu informācijas sistēmā 2019.gadā nepieciešams finansējums Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” **9 302 *euro*** apmērā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. |
| 8. Cita informācija | Fiskālās ietekmes ir iekļautas nodokļu ieņēmumu prognozēs, sagatavojot likumprojektu “Par vidēja termiņa budžeta ietvaru 2020., 2021. un 2022. gadam” un likumprojektu “Par valsts budžetu 2020.gadam”.2019.gadā nepieciešamo izmaiņu iestrādei Valsts ieņēmumu dienesta informācijas sistēmās nepieciešamais finansējums ***9 302*** ***euro*** apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēja sniegt viedokļus par projektu pēc tā izsludināšanas Valsts sekretāru 2019.gada 11.jūlija sanāksmē (prot.Nr.27 4.§, VSS-659). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē līdz 2019.gada 30. maijam, rakstveidā sniedzot viedokļus par projektu, kas 2019.gada 29.aprīlī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:[http://www.fm.gov.lv/lv/sabiedribas\_lidzdaliba](http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika/%22%20%5Cl%20%22project561)[/tiesibu\_aktu\_projekti/nodoklu\_politika/#project561](http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika/%22%20%5Cl%20%22project561)un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>.Pēc projekta izsludināšanas Valsts sekretāru 2019.gada 11.jūlija sanāksmē, sabiedrības pārstāvji varēja sniegt atzinumus par projektu līdz 2019.gada 26.jūlijam.  |
| 3. | Sabiedrības līdzdalības rezultāti | Sabiedrības pārstāvji viedokļus par projektu nav snieguši. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek grozīti. Jaunu institūciju izveide, esošo institūciju likvidācija vai reorganizācija netiek paredzēta.Projekts tiks īstenots esošo cilvēkresursu un finanšu līdzekļu ietvaros. |
| 3. | Cita informācija | Nav. |

Finanšu ministrs   J.Reirs

Matveja 67095492

Liva.Matveja@fm.gov.lv